Document ID: 31990R2602

KOMISSION ASETUS (ETY) N:o 2602/90,
annettu 7 päivänä syyskuuta 1990,
sitrushedelmien tuottajajärjestöjä koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(1), sellaisena kuin se on viimeksi muutettuna asetuksella (ETY) N:o 1193/90(2), ja erityisesti sen 13 b artiklan 3 kohdan,
sekä katsoo, että
asetuksen (ETY) N:o 1035/72 13 a artiklassa säädetään, että tullakseen hyväksytyksi sitrushedelmien tuottajajärjestöjen on täytettävä lisäedellytykset, joiden tarkoituksena on markkinarakenteiden puutteellisuuksien korjaaminen; nämä edellytykset on määritelty antamaan kohtuulliset takeet siitä, että nämä järjestöt toimintansa laajuuden ja keston sekä kokoonpanonsa ja itse toimintansa avulla myötävaikuttavat halutulla tavalla sitrushedelmien tuotantoedellytysten ja kaupan pitämisen edellytysten parantamiseen,
nämä vaatimukset, joiden tarkoituksena on taata tuottajajärjestöjen olemassaololle ja toiminnalle vähimmäisvakaus erityisesti jäsenten lukumäärän ja tuotannon määrän suhteen, on määriteltävä yhteisön Välimeren tuotantoalueiden rakenteiden monimuotoisuuden mukaan,
edellä tarkoitetun vakauden ja tehokkuuden saavuttamiseksi on lisäksi tarpeen sekä eritellä ne keinot ja välineet, jotka tuottajajärjestöjen on annettava jäsentensä käyttöön, että täsmennettävä niiden sääntöjen luonne, jotka järjestöjen on annettava ja saatettava jäseniään velvoittaviksi, jotta ne voisivat täyttää tunnustetuille ryhmittymille annetut tavoitteet yhteisön säännösten mukaisesti,
sekä neuvoston antamien erityistoimenpiteiden että tämän asetuksen täytäntöönpano edellyttää tuottajajärjestöjen ehdotonta velvoitetta toimittaa määräajoin yksityiskohtaisia ja tarkkoja tietoja jäsenvaltion nimeämälle viranomaiselle, jotta jäsenvaltio voi seurata tuottajajärjestön hyväksymistään varten tekemien sitoumusten toteuttamista; lisäksi on tarpeen täsmentää jäsenvaltion vastuulla olevat tarkastukset sekä edellä tarkoitettujen säännösten soveltamisen seuraamiseksi tarvittavat tiedoksiannot, ja tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Jäsenvaltioiden on hyväksyttävä toisen kohdan mukaiset 'sitrushedelmien tuottajien järjestöt`, jotka täyttävät asetuksen (ETY) N:o 1035/72 13 ja 13 a artiklan ja tämän asetuksen säännökset.
'Sitrushedelmien tuottajien järjestöllä` tarkoitetaan sellaisten tuottajien järjestöjä, joiden sitrushedelmien tuotanto on suhteellisesti suurempi kuin minkään muun hedelmän tai vihanneksen tuotanto.
2 artikla
1 Liitteessä I vahvistetaan asetuksen (ETY) N:o 1035/72 13 a artiklan 1 kohdan a alakohdan mukaan todistettava kaupanpitämiskelpoisen sitrushedelmien tuotannon vähimmäismäärä sekä tuottajajärjestöjen jäsenten vähimmäismäärä.
2 Edellä 1 kohdan mukaisesti on otettava huomioon kaikkien jäsentuottajien kaupan pitämien sitrushedelmien keskimääräinen tuotanto hyväksymistä edeltävän kolmen markkinointivuoden aikana.
3 artikla
Asetuksen (ETY) N:o 1035/72 13 artiklassa mainittujen tavoitteiden toteuttamiseksi tarvitaan ainakin sellaisia välineitä, jotka on tarkoitettu:
- lajitteluun, kokolajitteluun ja pakkaamiseen ja jotka on mukautettu toimintakyvyltään jäsentuottajien toimittamaan sitrushedelmien tuotantomäärään;
- teknisen ja kaupallisen toiminnan hoitoon;
- keskitettyyn kirjanpitoon.
4 artikla
1 Tuottajajärjestön on todistettava asetuksen N:o 1035/72 15 artiklan 1 kohdan viimeisessä alakohdassa säädetyn vetäytymistoimenpiteiden rahoittamiseksi perustetun interventiorahaston olemassaolo; tällainen todiste voidaan antaa ilmoittamalla toimenpiteisiin varattu pankkitili.
2 Tuottajajärjestön on todistettava toimintansa takaamiseksi perustetun vararahaston olemassaolo.
5 artikla
Tuottajajärjestöjen perussäännöissä on oltava seuraavat määräykset uusien jäsenten hyväksymisestä:
1) jäsenyydet tulevat voimaan ainoastaan markkinointivuoden alusta;
2) jäsenet hyväksytään järjestön todellisen tai arvioidun kaupanpitämiskyvyn mukaan;
3) kukin jäsen sitoutuu liittymään tuottajajärjestöön vähintään kolmeksi vuodeksi ja ilmoittamaan irtisanoutumisestaan kirjallisesti vähintään 12 kuukautta aikaisemmin; irtisanoutuminen tulee voimaan vasta markkinointivuoden päättyessä;
4) kukin jäsen sitoutuu noudattamaan kaikkia tuottajajärjestön määräämiä velvoitteita.
6 artikla
1 Tuottajajärjestöjen asetuksen (ETY) N:o 1035/72 13 a artiklan 1 kohdan c alakohdan mukaisesti antamat säännöt on sisällettävä sitrushedelmien osalta seuraavat toimet:
a) tuotantotietojen osalta säännöissä on määrättävä tuottajat ilmoittamaan viljelyala, arvioidut satomäärät ja tosiasialliset satomäärät; nämä tiedot on eriteltävä tuotteittain ja lajikkeittain;
b) tuotannon osalta säännöissä on määritettävä kaupallisen strategian ja menekin mukaisesti viljeltävät, uudistettavat ja raivattavat tuotteet ja/tai lajikkeet sekä käytettävä viljelytekniikka ja sadon porrastus;
c) kaupan pitämisen osalta säännöissä on määrättävä vähimmäisvaatimukset laadun, koon, pakkaamisen, kauppakunnostuksen ja merkinnän osalta tuotteiden määräpaikan mukaisesti.
2 Tuottajajärjestöjen on ohjattava ja autettava jäseniään antamiensa sääntöjen moitteettomassa soveltamisessa. Niiden on aiheellisella tavalla rangaistava todetuista laiminlyönneistä.
7 artikla
1 Tuottajajärjestöjen on annettava viimeistään kunkin vuoden 1 päivänä syyskuuta ja ensimmäisen kerran viimeistään 1 päivänä syyskuuta 1991 liitteessä II tarkoitetut tiedot toimivaltaisille kansallisille viranomaisille.
Jäsenvaltiot voivat antaa liitteessä II olevaan B osaan täydentäviä määräyksiä, jos ne pitävät sitä aiheellisena.
2 Toimivaltaisen viranomaisen on toimitettava vuosittain viimeistään 30 päivänä marraskuuta ja ensimmäisen kerran viimeistään 30 päivänä marraskuuta 1991 komissiolle luettelo alueellaan hyväksytyistä sitrushedelmien tuottajajärjestöistä sekä kutakin tuottajajärjestöä koskevan liitteessä II olevan A osan.
3 Komissio voi järjestää yhteistyössä asianosaisten jäsenvaltioiden kanssa kaiken liitteessä II tarkoitetun tiedon tai sen osan sähköisen siirron.
8 artikla
1 Toimivaltaisen viranomaisen on varmistuttava tuottajajärjestöjen perustamisen ja toiminnan yhdenmukaisuudesta sekä 7 artiklassa tarkoitettujen tietojen oikeellisuudesta. Kussakin tuottajajärjestössä on tehtävä joka kolmas vuosi tarkastus paikan päällä.
2 Toimivaltaisen viranomaisen on kuitenkin tehtävä jokaisen ennen 1 päivää kesäkuuta 1990 tunnustetun tuottajajärjestön osalta tarkastus paikan päällä ennen 1 päivää kesäkuuta 1993 sen todentamiseksi, että ne ovat asetuksen (ETY) N:o 1035/72 ja tämän asetuksen säännösten mukaisia.
9 artikla
Toimivaltaisen viranomaisen on peruutettava hyväksyminen, jos se toteaa tapauksen mukaan, että
- yhteisön säännöstön asettamia velvoitteita ei ole täytetty;
- 7 artiklassa tarkoitetut tiedot on jätetty tarkoituksellisesti toimittamatta tai ne on vilpillisesti väärennetty.
10 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä syyskuuta 1990.

Labels: 12
3
17
6